EURÓPSKA KOMISIA V Štrasburgu13. 6. 2017 COM(2017) 330 final SPRÁVA KOMISIE EURÓPSKEMU PARLAMENTU, EURÓPSKEJ RADE A RADE



Trinásta správa o priemiestňovaní a presídľovaní







x0009





1Úvod V trinástej správe o premiestňovaní a presídľovaní sa uvádzajú naliehavé opatrenia, ktoré je ešte potrebné prijať s cieľom premiestniť v nadchádzajúcich mesiacoch všetky oprávnené osoby, ktoré sa v súčasnosti nachádzajú v Taliansku a Grécku, ako aj splniť ciele v oblasti presídľovania. V prvých piatich mesiacoch roku 2017 sa dalo pozorovať významné zvýšenie tempa premiestňovania. Od januára bolo premiestnených takmer 10 300 osôb. To je viac než päťnásobné zvýšenie v porovnaní s rovnakým obdobím v roku 2016, keď bolo premiestnených len 1 600 osôb. Je to výsledok postupov, ktoré sa v druhej polovici roka 2016 stali plne funkčné, toho, že väčšina členských štátov v súčasnosti pravidelne predkladá prísľuby, a pokračujúceho úsilia dvoch prijímajúcich členských štátov na zlepšenie vzájomnej spolupráce a dôvery. V dôsledku toho bolo v máji 2017 z Talianska premiestnených vyše 1 000 osôb, čo je zatiaľ najvyšší počet a blíži sa k stanoveným mesačným cieľom, čím celkový počet osôb premiestnených z Talianska dosiahol 6 896. Taliansko však musí vynaložiť viac úsilia, pokiaľ ide o identifikáciu a registráciu na účely premiestnenia všetkých osôb, ktoré sa nachádzajú v Taliansku, a rýchlo smerovať k premiestneniu novo prichádzajúcich oprávnených osôb. V Grécku, kde sa očakáva, že počet ľudí, ktorí majú byť premiestnení, ostane stabilný (na premiestnenie je zaregistrovaných 27 208 ľudí), sa mesačné premiestnenia ustálili na počte 1 300, čím celkový počet osôb premiestnených z Grécka predstavoval 13 973. Stále je potrebné premiestniť približne 11 000 osôb. Členské štáty sa na tento účel dohodli na konkrétnom operačnom pláne a očakáva sa, že na základe tohto plánu a pri súčasnom tempe prísľubov sa cieľ 3 000 premiestnení za mesiac dosiahne v júli a udrží sa až do septembra. Doteraz bolo celkovo premiestnených viac ako 20 000 osôb. Hoci väčšina členských štátov v súčasnosti spravodlivo a primerane prispieva k uplatňovaniu systému, Maďarsko, Poľsko a Česká republika porušujú svoje právne záväzky a nepredkladajú prísľuby, ani neuskutočňujú premiestnenia z Grécka a Talianska. Premiestnenie zostáva hlavným opatrením, ktoré umožní zmierniť tlak na Grécko a Taliansko a podeliť sa s nimi o zodpovednosť za riešenie otázky žiadateľov, ktorí jednoznačne potrebujú medzinárodnú ochranu. Členské štáty by vo svojom úsilí nemali poľaviť, pretože súčasné tempo premiestňovania je stále nedostatočné na to, aby boli do septembra 2017 premiestnené všetky oprávnené osoby. Právne záväzky členských štátov sa však tým dátumom nekončia; rozhodnutia Rady sa vzťahujú na osoby, ktoré prídu na územie Grécka a Talianska do 26. septembra 2017. Z tohto dôvodu musia členské štáty aj potom vykonávať postup premiestňovania v prípade oprávnených žiadateľov o premiestnenie, a to v primeranej časovej lehote. Plnenie záverov z júla 2015 o presídlení 22 504 osôb stále napreduje, pričom už boli presídlené viac ako dve tretiny dohodnutého počtu. 2Premiestňovanie Tempo premiestňovania naďalej predstavuje pozitívny trend. Ciele stanovené Komisiou by bolo možné dosiahnuť vďaka ďalšiemu úsiliu zo strany všetkých členských štátov premiestnenia. Účelom týchto cieľov je zabezpečiť účinné a časovo primerané premiestnenie všetkých oprávnených osôb, ktoré sa v súčasnosti nachádzajú v Taliansku a Grécku, a zabrániť pritom akýmkoľvek operatívnym a logistickým prekážkam, ktoré by mohli vzniknúť, ak by sa zvyšné presuny vykonávali len v posledných týždňoch septembra. Premiestnenia z Talianska a Grécka v súčasnosti uskutočňujú takmer všetky členské štáty. Maďarsko, Poľsko a Česká republika zostávajú jedinými členskými štátmi, ktoré nezmenili svoju pozíciu a naďalej nepredkladajú prísľuby a nepremiestňujú osoby ani z Grécka, ani z Talianska, čím porušujú svoje právne záväzky. Predovšetkým Maďarsko a Poľsko zostávajú jedinými členskými štátmi, ktoré nepremiestnili jedinú osobu a Poľsko nepredložilo od 16. decembra 2015 ani jeden prísľub. Okrem toho Česká republika od mája 2016 nepredložila nijaké prísľuby a od augusta 2016 nepremiestnila ani jednu osobu.

Rakúsko takisto ešte nepremiestnilo ani jednu osobu, ale nedávno predložilo prísľub premiestniť v máji z Talianska 50 osôb. To sa teraz musí bez ďalšieho odkladu premietnuť do účinných premiestnení. 2.1 Grécko: Premiestnenie sa v Grécku stalo zavedeným postupom, ale stále je potrebné významné urýchlenie presunov s cieľom premiestniť všetky oprávnené osoby Ako bolo uvedené v predchádzajúcich správach, Grécko dokončilo registráciu („predkladanie žiadosti o medzinárodnú ochranu“) všetkých osôb, na ktoré sa vzťahovala predregistrácia, vrátane osôb oprávnených na premiestnenie. K 9. júnu predložilo žiadosť o premiestnenie v rámci mechanizmu premiestňovania celkovo 27 208 osôb; premiestnených už bolo 13 973 osôb a 10 923 osôb ešte stále treba premiestniť. Hoci do 26. septembra 2017 môžu byť ešte zaregistrovaní ďalší žiadatelia o premiestnenie a niektorí žiadatelia môžu byť z mechanizmu premiestňovania vylúčení, predpokladá sa, že počet osôb registrovaných na účely premiestnenia zostane stabilný. Tempo premiestňovania: plánovacie dokumenty musia byť dokončené a uplatňované Takmer všetky členské štáty teraz predkladajú prísľuby a premiestňujú osoby z Grécka buď raz mesačne, alebo raz za dva mesiace. Len Česká republika, Maďarsko, Poľsko a Rakúsko dosiaľ neplnia svoje právne záväzky. Malta zrealizovala všetky premiestnenia, ktoré jej boli pridelené, Lotyšsko by ich takisto malo čoskoro zrealizovať, svoj záväzok čoskoro splní aj Nórsko. Estónsko, Fínsko, Litva, Luxembursko a Portugalsko pri plnení svojich záväzkov napredujú. Slovensko napriek opakovaným odporúčaniam v predchádzajúcich správach a niekoľkým dvojstranným výmenám na rôznych úrovniach pokračuje vo svojej politike prísnych preferencií, ktorá vedie k neprimerane vysokým mieram odmietnutí. Takáto politika nie je v súlade s rozhodnutiami Rady o premiestňovaní, podľa ktorých sa odmietnutia umožňujú z dôvodov spojených s národnou bezpečnosťou alebo verejným poriadkom. Túto politiku je teraz nevyhnuté zmeniť. Všetky členské štáty by sa mali vyvarovať vylúčenia zraniteľných žiadateľov zo svojich preferencií, pretože tí by mali byť premiestnení prednostne. Takisto je nevyhnutné, aby členské štáty vytvorili kapacitu na ubytovanie obzvlášť zraniteľných žiadateľov. Všetky členské štáty by mali byť pripravené prijať všetky typy žiadateľov o azyl (početné rodiny, slobodní muži) a spravodlivý diel zraniteľných žiadateľov vrátane maloletých osôb bez sprievodu a osôb s vážnymi zdravotnými problémami. Tempo premiestňovania dosiahlo v uplynulých mesiacoch 1 300 presunov za mesiac, čo zatiaľ nie je dostačujúce na to, aby sa do septembra 2017 premiestnili všetky oprávnené osoby. Komisia spoločne s Gréckou azylovou službou a Medzinárodnou organizáciou pre migráciu (IOM) zorganizovala osobitné stretnutie s cieľom prekonať výzvy v oblasti logistickej koordinácie, pričom bol ako dobrý príklad použitý švédsky plánovací dokument. Konali sa dvojstranné stretnutia s členskými štátmi, kde boli predložené veľké mesačné prísľuby s cieľom naplánovať rôzne fázy postupu premiestňovania. Plánovacie dokumenty boli odsúhlasené Francúzskom, Holandskom, Nemeckom, Rumunskom, Španielskom a Švédskom. Na základe tohto plánu a súčasného tempa mesačných prísľubov všetkých členských štátov by mali premiestňovacie presuny dosiahnuť v júni počet 2 500 osôb a v júli, auguste a septembri 3 000 osôb. Na účinné vykonávanie tohto plánu by v každom kroku postupu premiestňovania mali všetky členské štáty preukázať konštruktívneho ducha a Komisia je pripravená tento proces uľahčiť. Členské štáty s obmedzenou prijímacou kapacitou (Írsko, Fínsko a Portugalsko) sa zameriavali na vyriešenie týchto problémov. Maloleté osoby bez sprievodu: dobrý pokrok pokračuje K 6. júnu bolo premiestnených z počtu 574 maloletých osôb bez sprievodu oprávnených na premiestnenie 365 takýchto osôb. Od poslednej správy ponúkli miesta pre túto kategóriu zraniteľných žiadateľov viaceré členské štáty. Členské štáty sa vyzývajú, aby naďalej podľa potreby poskytovali miesta na premiestnenie registrovaných odlúčených maloletých osôb. Potrebné naliehavé opatrenia: ·Česká republika, Maďarsko, Poľsko a Rakúsko by mali ihneď začať predkladať prísľuby a premiestňovať osoby z Grécka, aby splnili svoje právne záväzky. ·Plánovacie dokumenty pre presuny musia byť dokončené a uplatňované. Členské štáty, ktoré tak neurobili, by mali nasledovať príklady tých, ktoré plánovacie dokumenty pripravili. ·V tejto záverečnej fáze vykonávania by členské štáty mali zvýšiť svoju schopnosť spracúvať žiadosti s cieľom zabezpečiť hladký priebeh procesu, zabrániť oneskoreniam v postupe presunov a v prípade potreby pracovať na riešení problémov s prijímacou kapacitou vrátane prijímania zraniteľných žiadateľov. ·Slovensko sa vyzýva, aby v najbližších týždňoch prehodnotilo svoju politiku preferencií v súvislosti so žiadateľmi o premiestnenie, aby ju zosúladilo s rozhodnutiami Rady a čo najskôr začalo premiestňovať osoby z Grécka.

2.2 Taliansko: potrebné väčšie úsilie s cieľom zabezpečiť premiestnenie všetkých oprávnených žiadateľov nachádzajúcich sa v Taliansku Identifikácia a registrácia migrantov na účely premiestnenia: Taliansko musí vynaložiť väčšie úsilie s cieľom urýchliť premiestňovanie Taliansko doteraz zaregistrovalo na premiestnenie približne 8 600 osôb, z ktorých bolo premiestnených už 6 896 osôb. Podľa talianskych orgánov na registráciu čaká ďalších približne 700 žiadateľov. Okrem toho v roku 2017 dosiaľ prišlo do Talianska viac ako 2 500 Eritrejčanov, ktorí by takisto mali byť urýchlene zaregistrovaní na premiestnenie. V samotnom roku 2016 prišlo do Talianska približne 20 700 Eritrejčanov, a tak je zrejmé, že do mechanizmu premiestňovania bola dosiaľ zaregistrovaná len približne polovica z nich. Je preto zásadne dôležité, aby Taliansko urýchlene a čo najskôr identifikovalo a zaregistrovalo na premiestnenie všetkých zostávajúcich oprávnených žiadateľov, ktorí sa v súčasnosti nachádzajú na jeho území. Európsky podporný úrad pre azyl (EASO) s podporou Komisie je s cieľom osloviť týchto žiadateľov pripravený začať cielenú informačnú kampaň (prostredníctvom sociálnych médií, rozsiahlejšej distribúcie letáku EASO o premiestňovaní, horúcej linky EASO pre premiestňovanie, bannerov, aktívnej prítomnosti mobilných tímov EASO), čo umožní zvýšiť počet registrovaných oprávnených žiadateľov. Taliansko by malo poskytnúť potrebnú podporu na účely vykonávania tejto informačnej kampane a zvyšovania povedomia o mechanizme presídľovania v miestnych prefektúrach (Questure) a v prijímacích centrách. Je takisto zásadné, aby Taliansko zrýchlilo svoje úsilie na centralizáciu postupu premiestnenia (najmä posledných fáz) do niekoľkých určených centier a takisto na presun všetkých žiadateľov o premiestnenie 10 dní pred odchodom do prijímacích centier v Ríme alebo jeho blízkosti. Súčasná prax, keď sú migranti oprávnení na premiestnenie rozptýlení na celom talianskom území, zatiaľ čo určené centrály premiestňovania sú často málo využívané, lebo sa v nich nachádza väčšina migrantov štátnych príslušností neoprávnených na premiestnenie, komplikuje proces premiestňovania a spôsobuje logistické problémy, predovšetkým v posledných fázach postupu premiestnenia, a to najmä so zreteľom na zabezpečenie riadnej zdravotnej kontroly pred uskutočnením presunu. Tempo premiestňovania: dobrý pokrok treba udržať Tempo premiestňovania z Talianska predstavuje stabilný pozitívny vývoj a premiestnenie všetkých oprávnených žiadateľov, ktorí sa v súčasnosti nachádzajú v Taliansku, je realistický cieľ vzhľadom na to, že členské štáty vo všeobecnosti plnia ciele stanovené Komisiou. Fínsko a Malta čoskoro premiestnia svoj úplný pridelený počet žiadateľov pre Taliansko a ďalšie členské štáty (Nemecko, Luxembursko a Holandsko) preukazujú značný pokrok na základe pravidelných mesačných prísľubov a premiestnení, zatiaľ čo Chorvátsko a Portugalsko nedávno znovu začali predkladať prísľuby. Na druhej strane Bulharsko, Česká republika, Estónsko, Maďarsko, Írsko, Poľsko, Slovensko a Rakúsko zostávajú jedinými členskými štátmi, ktoré z Talianska nepremiestnili ani jednu osobu. Rakúsko predložilo v máji Taliansku svoj prvý prísľub premiestniť 50 osôb a malo by zabezpečiť, aby sa premiestnenie teraz vykonávalo účinne v čo najmenšom časovom rámci. To takisto znamená, že Taliansko by malo posielať včasné žiadosti o premiestnenie, aby sa naplnili prísľuby Rakúska. Estónsko a Írsko zatiaľ z Talianska nepremiestnili žiadne osoby z dôvodu prísnej politiky Talianska, pokiaľ ide o dodatočné bezpečnostné pohovory uskutočňované členskými štátmi premiestnenia, zatiaľ čo Bulharsko a Slovensko nepremiestnili žiadne osoby vzhľadom na svoje veľmi prísne politiky preferencií (Bulharsko nie je ochotné prijať Eritrejčanov, zatiaľ čo Slovensko prijíma iba slobodné matky s deťmi a osoby s cestovnými dokladmi), čo Taliansku takmer znemožňuje nájsť žiadateľov, ktorí spĺňajú tieto preferencie. S cieľom zabezpečiť v nadchádzajúcich mesiacoch premiestnenie všetkých oprávnených žiadateľov treba vyriešiť organizovanie dodatočných bezpečnostných pohovorov členskými štátmi premiestnenia. Cyprus, Francúzsko a Lotyšsko už viac ako tri mesiace nepredložili pre Taliansko žiadne prísľuby. S cieľom naďalej zlepšovať poskytovanie informácií IOM zorganizuje 16. júna v Taliansku špeciálne školenie pre styčných dôstojníkov na zlepšenie vedenia programov kultúrnej orientácie. Úrad EASO takisto dokončil nové špecifické video o premiestnení do Portugalska. Premiestňovanie maloletých osôb bez sprievodu sa začalo, ale stále je potrebné väčšie úsilie

V sledovanom období boli premiestnené dve maloleté osoby bez sprievodu z Talianska do Nórska, spolu tak bolo z Talianska premiestnených päť maloletých osôb bez sprievodu (vrátane jednej maloletej osoby odlúčenej od rodiny). V tomto špecifickom prípade mohlo byť premiestnenie úspešne vykonané vďaka intenzívnejšej spolupráci na miestnej úrovni. V súčasnosti sa posudzuje niekoľko ďalších žiadostí. Ako sa uvádza v dvanástej správe, Taliansko by teraz malo vychádzať zo skúseností z týchto prvých premiestnení a štandardizovať postupy s cieľom umožniť, aby sa všetkým oprávneným maloletým osobám bez sprievodu ponúkla možnosť premiestnenia, ak to je v ich najlepšom záujme. Stretnutie so všetkými príslušnými aktérmi, ktoré 1. júna zorganizovala Komisia, umožnilo ďalšie zjednodušenie procesov. Členské štáty by vo svojich prísľuboch mali ďalej vytvárať miesta pre maloleté osoby bez sprievodu a talianskym orgánom poskytovať konkrétne informácie o svojich plánovaných osobitných podmienkach prijímania. Vzhľadom na to, že postupy môžu trvať dlhšie ako v prípade dospelých osôb sa členské štáty vyzývajú, aby miesta pre maloleté osoby dávali k dispozícii na dlhší čas (t. j. obnovovali svoje možnosti umiestniť maloleté osoby aj v nasledujúcich prísľuboch). Potrebné naliehavé opatrenia: ·Česká republika, Maďarsko a Poľsko by mali ihneď začať predkladať prísľuby a premiestňovať osoby z Talianska, aby plnili svoje právne záväzky. ·Bulharsko a Slovensko sa vyzývajú, aby v najbližších týždňoch prehodnotili svoju politiku preferencií v súvislosti so žiadosťami o premiestnenie, aby ju zosúladili s rozhodnutiami Rady a čo najskôr začali premiestňovať osoby z Talianska. ·Taliansko sa vyzýva, aby v nadchádzajúcich týždňoch poskytlo vzájomne prijateľné riešenie zorganizovania dodatočných bezpečnostných pohovorov, ktoré požaduje niekoľko členských štátov s cieľom posúdiť bezpečnostné riziká v súlade s rozhodnutiami Rady. ·Taliansko by malo prioritne urýchliť registráciu oprávnených žiadateľov o premiestnenie, spolupracovať s EASO na realizácii informačnej kampane a urýchliť svoje úsilie o centralizáciu postupu premiestňovania, predovšetkým v posledných fázach. ·Všetky ostatné členské štáty by mali naďalej predkladať prísľuby a mesačne premiestňovať osoby z Talianska primerane k svojim záväzkom, zvýšiť svoju schopnosť spracúvať žiadosti, vyhýbať sa príliš reštriktívnym preferenciám, obmedziť požiadavky spôsobujúce oneskorenie v postupe presunov a uprednostňovať žiadosti týkajúce sa zraniteľných žiadateľov, najmä maloletých osôb bez sprievodu. 3Presídľovanie Ďalší pokrok sa zaznamenal pri vykonávaní záverov z 20. júla 2015, keďže sa už dokončili viac ako dve tretiny z 22 504 dohodnutých presídlení. Od 12. mája 2017 bolo v rámci systému presídlených 256 ľudí. Keďže niekoľko štátov s vysokými kvótami splnilo svoj záväzok podľa záverov a smerovalo svoje úsilie na vykonávanie vyhlásenia EÚ a Turecka z 18. marca 2016, najnovšie presídlenia sa uskutočnili z Turecka, hoci stále pokračuje presídlenie v menšom meradle z Jordánska a Libanonu. Do 9. júna 2017 bolo presídlených 16 419 osôb do 21 štátov (Belgicko, Česká republika, Dánsko, Estónsko, Fínsko, Francúzsko, Holandsko, Island, Írsko, Lichtenštajnsko, Litva, Lotyšsko, Nemecko, Nórsko, Portugalsko, Rakúsko, Spojené kráľovstvo, Španielsko, Švajčiarsko, Švédsko a Taliansko). Svoje prísľuby splnilo už sedem členských štátov (Estónsko, Fínsko, Nemecko, Holandsko, Írsko, Spojené kráľovstvo a Švédsko, ako aj tri pridružené krajiny (Island, Lichtenštajnsko a Švajčiarsko). Hoci presídlenia uskutočňuje viac členských štátov než v predchádzajúcich rokoch, v rámci tohto systému desať členských štátov zatiaľ nepresídlilo ani jednu osobu. Je čoraz otáznejšie, či členské štáty s veľkými rozdielmi medzi svojimi záväzkami a ich skutočným plnením budú schopné svoje záväzky splniť. Vykonávanie záverov z 20. júla 2015 zahŕňa úsilie členských štátov zamerané na presídlenie Sýrčanov z Turecka na základe vyhlásenia EÚ a Turecka. Od 4. apríla 2016 bolo z Turecka v rámci presídľovacej časti vyhlásenia EÚ a Turecka presídlených 6 254 Sýrčanov. Od posledného vykazovaného obdobia bolo v rámci tohto mechanizmu presídlených 559 Sýrčanov a zostávajúci počet všetkých prísľubov v súčasnosti predstavuje 24 461 osôb. Presídlenie na základe vyhlásenia EÚ a Turecka sa doposiaľ uskutočnilo do Belgicka, Estónska, Fínska, Francúzska, Holandska, Litvy, Lotyšska, Luxemburska, Nemecka, Portugalska, Rakúska, Rumunska, Španielska, Švédska a Talianska. Okrem toho od 4. apríla 2016 presídlilo Nórsko z Turecka 563 Sýrčanov. Členské štáty uskutočňujúce presídlenia na základe vyhlásenia EÚ a Turecka sa pripravujú na ďalšie operácie vrátane misií do Turecka na účely pohovorov s kandidátmi na presídlenie. Rumunsko teraz nadviazalo na svoje predchádzajúce oznámenie, že začne čoskoro presídľovať, a prijalo 11 Sýrčanov. Delegácia EÚ v Ankare zdôraznila UNHCR dôležitosť zasielania nových žiadostí kandidátov aj členským štátom s nižším počtom prísľubov. Medzi členskými štátmi, ktoré ešte nepresídlili žiadne osoby z Turecka, je Malta, ktorá pripravuje svoju misiu do Turecka a Cyprus teraz formálne vyjadril UNHCR svoju pripravenosť presídliť na základe vyhlásenia EÚ a Turecka 5 osôb. Sú však aj členské štáty, ktoré od UNHCR dostali spisy už v lete 2016, ale v nadväznosti na ne neprijali žiadne opatrenia (Bulharsko a Česká republika), a sú vyzvané, aby v tomto ohľade rýchlo konali. S cieľom podporiť proces presídľovania podľa vyhlásenia EÚ a Turecka a diskutovať o prebiehajúcich operáciách delegácia EÚ v Ankare naďalej uskutočňuje týždenné stretnutia s generálnym riaditeľstvom pre riadenie migrácie Turecka. Delegácia EÚ sa takisto týždenne stretáva s členskými štátmi, ako aj úradom UNHCR a organizáciou IOM s cieľom porovnať si štatistické údaje a prerokovať aktuálne operačné informácie. Delegácia EÚ s cieľom riešiť nedostatky a nadviazať na odporúčania uvedené v predchádzajúcich správach navrhla členským štátom revidované znenie dokumentu otázok a odpovedí (Q&A) používané úradom UNHCR, aby sa zaistilo, že informácie poskytované sýrskymi kandidátmi týkajúce sa podmienok prijímania a kultúrnych, sociálnych a právnych noriem v členských štátoch EÚ budú komplexné. Revidované znenie tohto dokumentu schválil úrad UNHCR, ako aj väčšina členských štátov a 13 členských štátov už poslalo svoje aktualizované dokumenty s otázkami a odpoveďami.